‘DA onredelik om De Lille te verwyder’Patricia de Lille by die hooggeregshof in Kaapstad. Foto: Chantall Presence/ANA Die hooggeregshof in Kaapstad het Maandag gehoor die DA “het in slegte trou opgetree en was onredelik toe dié party probeer het om van die burgemeester van Kaapstad ontslae te raak”. Dali Mpofu, wat die Kaapstadse burgemeester Patricia de Lille verteenwoordig, het aangevoer die onlangs aanvaarde klousule in die DA grondwet wat gebruik is om De Lille van haar lidmaatskap te stroop, is onwettig en teenstrydig met die Grondwet van Suid-Afrika. “Die gedrag, veral van die DA, was in geheel op slegte trou (mala fides) gegrond, was onredelik en beledig sommige van die oorkoepelende waardes wat ons grondwetlike bedeling moet karakteriseer,” het Mpofu gesê. Hy het die hof daarop gewys dat die DA wettiglik twee metodes kan gebruik om De Lille uit haar posisie te verwyder – of deur ŉ mosie van wantroue of deur dissiplinêre prosesse. De Lille het in Februarie ŉ mosie van wantroue teen haar oorleef. Die party het daarna dissiplinêre stappe teen haar gedoen, maar dit later laat vaar toe hulle ŉ nuwe klousule gebruik het om haar van haar lidmaatskap te stroop nadat sy in ŉ radio-onderhoud glo gesê het sy sal die DA verlaat sodra haar naam in ere herstel is. ŉ Klousule in die DA se grondwet bepaal dat ŉ persoon onmiddellik nie meer ŉ lid van die party is nie sodra die persoon in die openbaar sy voorneme om die party te verlaat aankondig. De Lille betwis nie die inhoud van haar onderhoud nie. Haar regspan voer egter aan die manier waarop die onderhoud geïnterpreteer is, is verkeerd. Mpofu voer aan die DA kon nie van De Lille ontslae raak deur ŉ mosie van wantroue of deur ŉ dissiplinêre verhoor nie en het daarom hierdie klousule gebruik wat spesifiek tydens die DA se konferensie in April aanvaar is sodat sy verwyder kan word. “Die rede hoekom ons sê dit is gegrond op mala fides en ŉ poging om die publiek, die hof en [De Lille] om die bos te lei, is omdat daar twee metodes probeer is om haar uit haar amp te verwyder, maar dat albei om verskeie redes misluk het.” De Lille het verlede maand die eerste ronde van haar regsgeding gewen nadat sy tydelik weer in haar pos as burgemeester aangestel is totdat die hof ŉ finale beslissing kan maak oor die wettigheid van die manier waarop sy verwyder is.